Uhljebnica: Zbog Ene iz HDZ-a izmislili su posao u Plinari

Sve je počelo u proljeće 2017. godine. Ercegovac je tad bila, ali je i sad bliska suradnica predsjednika zagrebačkog HDZ-a Andrije Mikulića, koji je u međuvremenu postao glavni državni inspektor

<p>Pa tako kako ona napreduje kod nas nije napredovao ni <strong>Steve Jobs</strong>. Ljudi koji godinama vrijedno rade i imaju iskustvo su frustrirani. Prilično rezignirano nam opisuje sugovornik iz zagrebačke gradske tvrtke <strong>Gradska plinara</strong> - Opskrba.</p><p><strong>POGLEDAJTE VIDEO VIJESTI:</strong></p><p>Sredinom siječnja je zaposlenica plinare <strong>Ena Ercegovac</strong> (25) postala voditeljica Službe za nabavu, analitiku, marketing i izvještavanje. Voditelji službe su funkcije koje se nalaze u hijerarhiji odmah ispod članova uprave tvrtke. </p><p>Radno mjesto na koje je zaposlena uopće nije postojalo u tvrtki do prosinca. A svi voditelji službi morali su imati, umjesto današnjih tri godine, pet godina <strong>iskustva</strong>. </p><p>Odletio je i direktor koji se protivio takvoj sistematizaciji te smanjenju godina iskustva kako bi Ercegovac mogla biti <strong>promaknuta</strong>. Na novom radnome mjestu ova mlada HDZ-ovka imat će osnovnu plaću od oko 15.000 kuna bruto (oko 9700 kuna neto), ali na to idu još dodaci.</p><p>Sve je počelo u proljeće 2017. godine. Ercegovac je tad bila, ali je i sad bliska suradnica predsjednika zagrebačkog HDZ-a <strong>Andrije Mikulića</strong>, koji je u međuvremenu napredovao te je danas i glavni državni inspektor.</p><p>Mikulić je 2017. bio predsjednik Gradske skupštine i raspisao je natječaj dva mjeseca prije izbora. Želio je <strong>zaposliti</strong> osobu koja će mu pomagati u radu s medijima. Ercegovac mu je već neformalno pomagala u tom poslu, a kad su 24sata otkrila da je natječaj rezerviran za Enu, od svega se odustalo. </p><p>Ali nije prošlo ni mjesec dana od tog teksta, Ercegovac je zaposlena u Gradskoj plinari - Opskrba na mjestu samostalnog referenta. Tad je za to radno mjesto bilo potrebno tri godine <strong>iskustva</strong>, a Ercegovac je imala godinu i dva mjeseca iskustva radeći za zagrebački HDZ. </p><p>Već sljedeće godine napreduje za voditelja Odjela za korporativne komunikacije i <strong>marketing</strong>. Opet je za to radno mjesto trebalo tri godine iskustva, a ona je imala dvije godine i dva mjeseca, pokazuju dokumenti koje posjedujemo. </p><p>Dakle, trenutačno radno mjesto joj je treće u tri godine i za njega napokon ima iskustvo. I to zato što su pravila promijenjena, a radno mjesto novoosnovano. Treba napomenuti da Plinaru vodi HDZ-ovac Igor Pirija, a predsjednik nadzornog odbora je opet HDZ-ovac <strong>Bernard Mršo</strong>. HDZ je u koaliciji s <strong>Milanom Bandićem</strong> pa su njihovi ljudi dobili tu tvrtku.</p><p>Više sugovornika nam je potvrdilo da Mikulić “vuče konce” u tvrtki. Međutim, u proljeće prošle godine drugi član uprave postaje i nestranački <strong>Igor Šadura</strong>, koji ima iskustva u poslovanju s plinom.</p><p>- Šadura je otišao nakon samo devet mjeseci jer se protivio novoj sistematizaciji koja je bila podešena za nju - kaže sugovornik iz Plinare. </p><p>Šadura nam to nije htio ni potvrditi ni opovrgnuti, samo se nasmijao kad smo ga pitali je li to točno. I rekao da je to sad iza njega. U upravi Zagrebačkog holdinga pak tvrde da Šadura nije <strong>smijenjen</strong> zbog nove sistematizacije, nego zbog neslaganja u viziji tvrtke. </p><p>Mikulić nam se nije javio iako je obećao, a Ercegovac je rekla da nema što dodati odgovoru iz tvrtke. Iz Gradske plinare - Opskrba poručili su da ona ima uvjete za novo radno mjesto, ali su ignorirali upit o prethodna dva radna mjesta. Ali tvrde da ona ima iskustva jer je radila i u drugim <strong>renomiranim</strong> tvrtkama te medijima.</p><p>- Svojim iskustvom uvelike može pridonijeti u ostvarenju rezultata Gradske plinare - Opskrba - odgovorili su nam. </p><p>Imaju i obrazloženje zašto su spustili godine traženog iskustva u novoj <strong>sistematizaciji</strong> s tri na pet za voditelje službe. </p><p>- Te promjene imaju za cilj zapošljavanje mladih i visokoobrazovanih stručnjaka s potencijalom za rukovodeće pozicije. Zapošljavanjem mladih <strong>stručnjaka</strong> želimo održati lidersku poziciju na tržištu - zaključuju. </p>